[Alexander Episcopus, servus servorum Dei, venerabili fratri Henrico Gebennensi Episcopo salutem et Apostolicam benedictionem. Speciali gratia et favore te illa de causa dignum potissimè reputamus, quia toto cordis affectu ad hoc semper intendere diceris, ut per grata devotionis obsequia Sedi Apostolicæ valeas complacere. Hinc est quod nos tuis supplicationibus inclinati tibi præsentium auctoritate concedimus, ut Prioratum Romani Monasterii Clun. Ordinis, Lausanensis Diœcesis, quem promotionis tuæ tempore obtinebas, unà cum Episcopatu Gebennensi possis usque ad nostræ voluntatis beneplacitum licitè retinere. Decernentes irritum et inane, si secùs de Prioratu ipso à quoquam contigerit attentari, non obstantibus Privilegio seu indulgentia concessis Monasterio vel Abbati Clun. Cujuscumque tenoris existant; etiamsi de ipsis plenam et expressam oporteat in nostris litteris fieri mentionem, per quæ effectus concessionis hujusmodi impediri valeat vel differri, et constitutione Concilii generalis, et qualibet alia Ordinis contraria memorati. Si quis autem hoc attentare præsumpserit, indignationem omnipotentis Dei et Beatorum Petri et Pauli Apostolorum ejus se noverit incursurum. Datum Anagniæ VI. Kalend. Maii, Pontificatus nostri anno VI.]